**Værklæsning af *Flaskebarn - Minder fra en rødvinsplettet opvækst***

I det følgende finder du undervisningsmateriale, der er henvendt til danskundervisningen på gymnasiale ungdomsuddannelser.

**Målgruppe:** Dansk A

**Tid:** Ca. 3 moduler á 90 minutter.

**Elevforudsætninger:** Forløbet kræver et basalt kendskab til at analysere tekster.

**Faglige mål:** Jf. læreplanerne fra 2017 for Dansk A på HF, STX, HTX og HHX skal man arbejde "med mindst seks værker". Det er ligeledes et krav for HF og STX, at man skal arbejde med tekster fra "de seneste fem år" samt at værkerne har ”historisk og genremæssig spredning”. På alle uddannelserne skal eleverne præsenteres for forskellige visuelle udtryksformer og tekster fra sociale medier. Forløbet har også indlagt diverse skriveøvelser, hvor ”elevens personlige udtryk" samt deres evne til at "udtrykke sig præcist, nuanceret og formidlingsbevidst [...] skriftligt såvel som multimodalt" trænes.

Forløbets indhold understøtter i høj grad "elevernes livsverden" og har foruden et danskfagligt sigte også til formål at oplyse om alkoholisme i hjemmet, hvilket statistisk set vil være et problem, som 10% af eleverne oplever fra deres egen hverdag. At have en ufarlig og faglig samtale om et svært emne som dette, kan være afgørende for, at disse elever vælger at søge hjælp. Grundet emnets sårbare karakter anbefales læreren at være ekstra opmærksom på elever, der skulle føle sig ramt.

**Læringsressourcer:** Hovedteksten i forløbet er bogen *Flaskebarn - Minder fra en rødvinsplettet opvækst* af Katrine Quorning fra 2019. Den kan rekvireres [på](https://muusmann-forlag.dk/) muusmann-forlag.dk som ebog og papirbog. Klassesæt kan bestilles med rabat. Derudover anvendes diverse internetsider. Læreren bør endvidere supplere med relevant stof fra klassens lærebøger (se anvisninger nedenfor).

**Didaktik og lærerrolle:** Materialet lægger op til klasseundervisning, herunder par- og gruppearbejde. I forløbet indgår både videnstilegnelse, analysearbejde, diskussion og fremlæggelse. Endvidere er der et element af innovativ tænkning og kreativ tekstproduktion.

På de følgende sider finder du en detaljeret oversigt med forslag til øvelser, arbejdsspørgsmål og skriftligt arbejde.

God fornøjelse!

De bedste hilsner,

Muusmann forlag og forfatteren

**Undervisningsplan for ”Værklæsning af *Flaskebarn - Minder fra en rødvinsplettet opvækst*”**

**Modul 1.**

Lektie: Eleverne læser s. 1-50 i *Flaskebarn - Minder fra en rødvinsplettet opvækst*. Læreren kan med fordel supplere med relevant materiale om genren graphic novel/grafisk roman. Her kan lærebogen *Grafiske romaner* af Mimi Olsen og Hans-Christian Christiansen anbefales.

Læreren vurderer selv, hvornår og hvordan der samles op på gruppearbejdet, samt om grupperne skal have alle opgaverne på samme tid, eller om de uddeles løbende.

|  |  |  |
| --- | --- | --- |
| **Tidsangivelse** | **Øvelse** | **Instruktion** |
| 15 min | Pararbejde: Præsentation af genren.  Evt. læreroplæg om genren. | Eleverne besvarer følgende spørgsmål:   1. Hvad kendetegner en traditionel tegneserie? Hvad er forskellen på den traditionelle tegneserie og en graphic novel/grafisk roman? Brug viden fra nettet og dine lærebøger. 2. Indholdet i tegneserier kan være meget forskelligt, lige fra politisk satire over action, romantik og oplysning til eksistentiel refleksion. Søg på nettet og find eksempler på tegneseriestriber. Hvordan vil I karakterisere deres indhold? |
| 10 min | Gruppearbejde: Præsentation af bogen | Grupperne besvarer følgende spørgsmål:   1. Hvilken genre er *Flaskebarn - Minder fra en rødvinsplettet opvækst*, og hvordan vil I karakterisere bogens indhold? Skriv 3-5 stikord. 2. Kig på forsiden. Hvad fortæller forsideillustrationen og titlen til læseren om bogens indhold? 3. Hvem er tekstens forfatter? Og hvornår er den udgivet? 4. Hvem, tænker I, er målgruppen for teksten? |
| 25 min | Gruppearbejde: Analyse | Grupperne besvarer følgende spørgsmål:   1. Hvad er tekstens handling? 2. Hvor og hvornår foregår fortællingen? 3. Tegneserier og grafiske romaner har ikke nødvendigvis en entydig læseretning. Her er læseren en aktiv medskaber og bestemmer selv, hvad der skal læses først af ord og billeder, og om der skal læses hen eller ned. Se på s. 9, 12, 26. På hvilke forskellige måder kan teksten her læses? Ændrer indholdet betydning, når man læser det anderledes? Bidrager denne forvirring over, hvordan teksten skal læses, til sidens overordnede indhold? 4. Karakterisér personerne. Beskriv personernes forhold til hinanden. Husk at henvise til konkrete tekststykker eller billeder. 5. Hvilke virkemidler benytter teksten? Kom med konkrete eksempler. |
| 20 min | Gruppearbejde:  Forberedelse af mini-fremlæggelse | Hver gruppe skal nu udvælge et centralt billede. Billedet skal analyseres, og de skal forberede en lille fremlæggelse herom.   1. Udvælg et centralt billede i dagens lektie. I skal forberede en kort præsentation af billedet for resten af klassen. I skal her komme ind på, hvad billedets indhold er, hvordan det formidles og med hvilken effekt.   Overvej følgende:   * Hvordan er motivet placeret? Hvad er placeret i forgrund, mellemgrund og baggrund? * Hvordan er motivet beskåret? Hvor tæt kommer vi på personerne? Hvordan virker det? * Hvordan er læseren placeret i forhold til billedets motiv? Ses det oppefra, nedefra eller lige for? Betragtes personen helt udefra eller ser læseren personen over skulderen og ser det, figuren ser, eller er læseren "inde i hovedet" på figuren? Og hvordan virker det? * Virker billedet stillestående eller dynamisk? * Hvad får læseren først øje på? * Hvordan er stilen og stregen? Hvad gør det ved billedet? * Hvordan er figurerne placeret i billedet? Hvordan er deres kropssprog og mimik? * Hvordan spiller tekst og billede sammen? (Er teksten eller billedet det mest betydningsbærende, eller supplerer de hinanden ved begge at bidrage med noget nyt?) |
| 20 min | Plenum: Fremlæggelse af billeder og opsamling | Der samles op på spørgsmålene, og hver gruppe fremlægger om deres billede. |

**Modul 2.**

Lektie: Eleverne læser s. 51-94 i *Flaskebarn - Minder fra en rødvinsplettet opvækst*. Læreren kan med fordel supplere med relevant materiale om tendenser i nyere litteratur, herunder multimodalitet og autofiktion.

|  |  |  |
| --- | --- | --- |
| **Tidsangivelse** | **Øvelse** | **Instruktion** |
| 20 min. | Gruppearbejde: Dilemmaer | Gruppen skal nu diskutere, hvordan de ville løse nogle af de dilemmaer, som hovedpersonen oplever. Anvend gerne nye grupper til denne øvelse.   1. Se på s. 28-29.  * Hvad er hovedpersonens dilemma her, og hvordan løser hun det? * Kender I selv til at stå i en lignende situation? * Hvad kunne en god løsning være?  1. Se på s. 62.  * Hvad er hovedpersonens dilemma her? * Hvad, tænker I, kunne være en god løsning?  1. Se på s. 71.  * Hovedpersonen er endnu engang i et dilemma. Hvad er dilemmaet? * Hvad ville I gøre i den situation?  1. Se nu på s. 2-5.  * Hvilket dilemma står hovedpersonen overfor? * Hvorfor vælger hun mon ikke at reagere? Og hvordan reagerer hendes storesøster? * Hvilke konsekvenser får det for hovedpersonen? (se s. 62-65) * Hvad kunne man gøre i sådan en situation?  1. Forestil dig, at din mor var alkoholiker, og at din søster skrev en bog om det, så alle kunne læse med om, hvad der var sket i din barndom.  * Hvordan ville du reagere? * Find argumenter for og imod, at bogen skulle udgives. |
| 30 min | Gruppearbejde: Analyse | Grupperne fra forrige time arbejder videre med deres analyse med udgangspunkt i følgende spørgsmål:   1. Hvad er handlingen i den sidste del af bogen? Opdatér jeres noter fra forrige time med den nye viden fra dagens lektie. 2. Hvordan er bogen bygget op? Der kører blandt andet to parallelle forløb: den fremadskridende barndomshistorie og faktuelle sider, der oplyser om alkoholisme mm. Hvordan spiller de spor sammen? Moderens selvmordsforsøg og hovedpersonens forskellige taktikker/strategier er også med til at strukturere bogen. Se, om I kan finde en naturlig måde at inddele bogen i afsnit. Giv hvert afsnit en titel. 3. Arbejd videre med personkarakteristikkerne fra forrige time. Hvordan udvikler personerne og deres indbyrdes relationer sig i sidste del af bogen? 4. Hvorfor hedder bogen *Flaskebarn - Minder fra en rødvinsplettet opvækst*? Hvad bruges billedet af pigen i flasken til at illustrere? Se særligt på s. 76-79, hvad er det, der sker? |
| 20 min | Gruppearbejde: Autofiktion | 1. Undersøg, hvad begrebet autofiktion dækker over på nettet eller i jeres lærebøger. 2. Undersøg, hvilke ligheder og forskelle der er mellem bogens hovedperson og forfatteren og vurder, om *Flaskebarn - Minder fra en rødvinsplettet opvækst* er autofiktion. 3. Hvorfor har forfatteren mon valgt at lave så mange sammenfald mellem hovedpersonen og forfatterens eget liv? 4. Se på titelbladet s. 1 og på s. 29. Kan man mon stole på, at alt, der er skildret i bogen, også er sket i virkeligheden? Hvad er formålet med denne usikkerhed mon? |
| 20 min | Pararbejde: Analyse af instagramprofil og en kreativ skriveøvelse | 1. Log ind på instagramprofilen @flaskeboern. Hvad er formålet med denne profil? Hvordan spiller profilen sammen med bogen? 2. Hvad kendetegner Instagram som medie? 3. Nu skal I selv lave en tegning, der kan bruges som instagramopslag. I kan arbejde sammen eller hver for sig. Vælg et emne, som I har en holdning til. Det kunne være klimaforandringer, psykisk sygdom, dagsaktuelle hændelser eller noget fjerde. Søg viden og inspiration om emnet på nettet. 4. Lav nu en brainstorm på, hvordan I kan udtrykke jeres budskab i en simpel stregtegning. Opslaget skal primært være båret af tegningen, men må gerne suppleres af tekst. 5. Tegn løs og del gerne opslaget på jeres egne instagramprofiler. |

**3. modul.**

Lektie: Ingen lektier

|  |  |  |
| --- | --- | --- |
| **Tidsangivelse** | **Øvelse** | **Instruktion** |
| 15 min. | Klassediskussion: Hvad kan vi gøre? | Klassen diskuterer følgende spørgsmål i plenum, evt. med forudgående ”summe-tid”.   1. Hvad kan vi som samfund gøre for at mindske alkoholisme og de følger, det har for alkoholikeren selv og dennes pårørende? Kom med konkrete forslag. 2. Ifølge statistikken går der også elever her på skolen og i denne klasse, der er børn af en alkoholiker. Hvad kan du gøre for at hjælpe dem? 3. Se på s. 80-93. Hvad mener forfatteren er løsningen? 4. Hvad er bogens overordnede budskab? |
| 50 min | Gruppearbejde: Kreativ produktion | Eleverne skal i grupper lave deres eget oplysningsmateriale om misbrug i Danmark.   1. Søg viden på nettet om omfanget af et specifikt misbrug fx ludomani, alkoholisme eller stofmisbrug, samt hvor mange pårørende der påvirkes heraf. Brug evt. følgende sider: www.blaakors.dk, www.bornsvilkar.dk eller www.tuba.dk. 2. Giv et bud på, hvordan man kan skabe større fokus på problemet og gøre det lettere for misbrugeres børn at søge hjælp, og ikke mindst for menneskerne omkring dem at spørge ind og hjælpe barnet. Lav et bud på en informationskampagne enten som en brochure, en videofilm, undervisningsmateriale, et instagramopslag eller noget helt femte. Det skal fremlægges til sidst i timen. |
| 25 min. | Fremlæggelse og afrunding | Hver gruppe fremlægger deres produkt. De øvrige grupper giver feedback. |

**Supplerende materiale**

Hvis I ønsker at arbejde skriftligt med værket, er her to bud på, hvordan opgaveformuleringen kunne lyde.

|  |
| --- |
| Skriv en analyserende artikel om tekster, der ønsker at oplyse om alkoholisme og de dertilhørende problemer.  I din artikel skal du analysere, fortolke og vurdere den grafiske roman *Flaskebarn - Minder fra en rødvinsplettet opvækst* og inddrage en selvvalgt oplysningskampagne. |

|  |
| --- |
| Skriv en analyserende artikel om den grafiske roman som genre.  I din artikel skal du analysere, fortolke og vurdere den grafiske roman *Flaskebarn - Minder fra en rødvinsplettet opvækst* og inddrage et uddrag af en anden selvvalgt grafisk roman. |